Document ID: 31997D0296

Komisjoni otsus,
22. aprill 1997,
milles koostatakse loetelu kolmandate riikide kohta, millest on lubatud importida inimtoiduks ettenähtud kalatooteid
(EMPs kohaldatav tekst)
(97/296/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuni 1995. aasta otsust 95/408/EÜ nende kolmandates riikides asuvate ettevõtete ajutiste loetelude koostamise tingimuste kohta, millest liikmesriikidel on vaheperioodil lubatud importida teatavaid loomse päritoluga tooteid, kalatooteid või elusaid kahepoolmelisi karploomi, [1] muudetud otsusega 97/34/EÜ, [2] eriti selle artikli 2 lõiget 2,
ning arvestades, et:
komisjon on määranud kindlaks teatavate kolmandate riikide suhtes kohaldatavad kalatoodete impordi eritingimused;
komisjoni otsuses 95/328/EÜ [3] kehtestatakse veterinaarsertifikaadi näidis kalatoodete importimiseks nendest kolmandatest riikidest, mis on selliste otsustega veel hõlmamata;
komisjoni otsuses 97/20/EÜ [4] koostatakse loetelu kolmandate riikide kohta, millest on lubatud importida inimtoiduks ettenähtud mistahes kujul kahepoolmelisi karploomi, okasnahkseid, mantelloomi ja meritigusid;
on vaja koostada loetelu kolmandate riikide kohta, mis täidavad otsuse 95/408/EÜ artikli 2 lõikes 2 osutatud vastavustingimusi ja mis on sellest tulenevalt võimelised tagama, et ühendusse eksporditavad kalatooted vastavad nõukogu direktiivis 91/493/EMÜ (milles sätestatakse kalatoodete tootmise ja turuleviimise tervishoiunõuded) [5] tarbijate tervise kaitsmiseks sätestatud tervishoiunõuetele;
kõnealusesse loetellu tuleb kanda kolmandad riigid, mille kohta on juba tehtud spetsiaalne otsus, ja kolmandad riigid, mis vastavad artikli 2 lõikes 2 sätestatud tingimustele ja mille puhul saab koostada heakskiidetud ettevõtete esialgse loetelu otsuses 95/408/EÜ sätestatud korras;
tavapäraste kaubandusvoogude häirimise vältimiseks võib ajutiselt jätkata direktiivi 91/493/EMÜ artikli 11 lõike 7 kohaldamist kalatoodete suhtes, mida imporditakse kõnealusesse loetellu veel kandmata kolmandatest riikidest;
kõnealune kolmandate riikide loetelu on koostatud ilma, et see piiraks loomade tervise või keskkonna kaitsmiseks vastu võetud riiklike või ühenduse sätete kohaldamist;
käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesoleva otsuse lisas kehtestatakse loetelu kolmandate riikide kohta, mis täidavad otsuse 95/408/EÜ (nende kolmandates riikides asuvate ettevõtete esialgsete loetelude koostamise tingimuste kohta, millest liikmesriikidel on vaheperioodil lubatud importida teatavaid loomse päritoluga tooteid, kalatooteid või elusaid kahepoolmelisi karploomi) artikli 2 lõikes 2 sätestatud tingimusi.
Artikkel 2
1. Ilma et see piiraks loomade tervise või keskkonna kaitsmist käsitlevate sätete kohaldamist, tagavad liikmesriigid, et inimtoiduks ettenähtud mis tahes kujul kalatooteid imporditakse üksnes käesoleva otsuse lisas loetletud kolmandatest riikidest.
2. Lõiget 1 ei kohaldata direktiivi 91/493/EMÜ artikli 11 lõikes 6 sätestatud korras heakskiidetud ettevõttest imporditavate kalatoodete suhtes.
Artikkel 3
1. Olenemata artiklist 2, võivad liikmesriigid jätkata kuni 1. juulini 1998 kalatoodete importimist sellistest kolmandatest riikidest, mis ei ole kantud käesoleva otsuse lisas esitatud loetellu, vastavalt direktiivi 91/493/EMÜ artikli 11 lõikele 7.
2. Liikmesriigid hoolitsevad selle eest, et lõikes 1 sätestatud tingimustel imporditud kalatooted turustatakse üksnes impordiliikmesriigi või samale erandile vastavate liikmesriikide siseturul ning et etiketile on selgelt märgitud päritoluriik.
Artikkel 4
Käesolevat otsust kohaldatakse alates 1. juulist 1997.
Artikkel 5
Käesolev otsus on adresseeritud liikmesriikidele.
Brüssel, 22. aprill 1997

Labels: 0
3
5
6